text: Mor als 91 anys el dramaturg Neil Simon, autor de "L'estranya parella"
  Redacció 26/08/2018 - 18.44 Actualitzat 26/08/2018 - 23.35
  L'autor de "L'estranya parella", el dramaturg Neil Simon, ha mort als 91 anys. Era l'autor teatral més popular dels Estats Units i el seu nom està vinculat a grans èxits de Broadway, com "Descalços pel parc" o "El presoner de la segona avinguda".
  Ell mateix va ser el guionista de les versions cinematogràfiques de "L'estranya parella", protagonitzada per Walter Mathau i Jack Lemmon, i de "Descalços pel parc", una comèdia agredolça que van interpretar Robert Redford i Jane Fonda.
  El cine va amplificar la popularitat de Simon arreu del món i, en les dècades dels 60 i els 70, qualsevol obra amb la seva firma era sinònim d'èxit comercial.
  Va ser un autor molt prolífic, però també molt respectat i aplaudit per la crítica.
  Simon va estar nominat als Premis Tony de teatre 70 vegades i en va guanyar tres, entre els quals hi ha el de millor autor l'any 1965.
  Tot i que es va fer molt conegut pel to de les seves comèdies, lleugeres però àcides, el gran reconeixement de la crítica li va arribar l'any 1991, quan va guanyar el Premi Pulitzer de teatre pel drama "Lost in Yonkers".